als_Latn dik_Latn sag_Latn
A po bashkëpunon Turqia me ISIS-in?
Grupi militant Shteti Islamik (IS) gjatë së shtunës ka nisur një sulm në qytetin kufitar sirian afër territorit të Turqisë Kobane, tha për agjencinë amerikane të lajmeve AP një zyrtar kurd.
Sipas vëzhguesit sirian të të drejtave të njeriut, sulmi filloi me një kamikaz, i cili arriti me automjet të blinduar dhe në vendkalimin kufitar me Turqinë e shpërtheu duke vrarë edhe veten. Po këtë e thotë edhe Nauaf Khalil, zëdhënës i Partisë së Unionit Demokratik, një organizate kurde me ndikim që vepron në Siri.
“IS deri tash sulmonte nga tri anë, kurse nga sot sulmon nga të katër anët”, tha ai.
Ankaraja zyrtare hedh poshtë pohimet se IS e shfrytëzon territorin e Turqisë për të sulmuar Kobanen. si transmeton lajmi.net, Turqia ka ndihmuar grupe të ndryshme që kanë luftuar regjimin e Bashar al-Asadit, por heziton të ofrojë ndihmë për luftimin e IS, më së shumti nga frika se në këtë mënyrë do t’i japë krahë ambicieve kurde për krijimin e shtetit të pavarur.
Reporterët e agjencisë Associated Press nga vendi i ngjarjes njoftojnë për tymin e zi të dendur që ngrihej mbi Kobane pas aktit të sulmit vetëvrasës. Në bjeshkët e afërta mund të dëgjoheshin të shtëna, kurse autoblindat kanë marrë pozicionet buzë linëjs kufitare me Turqinë. Vëzhguesi sirian pohon se IS ka sjellë aty edhe tanke.
Aktivisti Mustafa Bali, i cili momentalisht ndodhet në Kobane, thotë se xhihadistët kanë marrë silosët nga ana turke e kufirit dhe se nga atje po sulmojnë edhe vendkalimin kufitar. “Tash është e qartë se Turqia bashkëpunon hapur me IS”, tha Bali.
Shteti Islamik ka nisur ofensivën kundër Kobanes nga mesi i muajit shtator, kurse luftëtarët e tij kanë arritur të pushtojnë pjesë të qytetit si dhe fshatra të tëra në rrethinën e tij. Pushtimin e plotë po e pengojnë sulmet e kohëpaskohshme nga ajri të aleancës së udhëhequr nga SHBA-të dhe rezistenca e madhe e luftëtarëve peshmergë (kurdë të ardhur nga Iraku), të cilët gjatë javë të kaluara pak nga pak dhe rrugë pas rruge po i çlirojnë nga xhihadistët. Deri tash në betejat për Kobanen kanë humbur jetën qindra njerëz nga të dy anët luftuese.
als_Latn als_Latn als_Latn als_Latn als_Latn als_Latn als_Latn als_Latn